**Θεματικές Ενότητες: ΔΗΜΙΟΥΡΓΩ ΚΑΙ ΚΑΙΝΟΤΟΜΩ (STEM) & ΦΡΟΝΤΙΖΩ ΤΟ ΠΕΡΙΒΑΛΛΟΝ**

* Στην ολομέλεια, διαβάζουμε το παραμύθι ¨Το Βρωμοχώρι¨ και συζητάμε.
* Στη συνέχεια η Νηπιαγωγός κάνει ερωτήσεις όπως ¨Τι είναι σκουπίδια;¨, ¨Από πού προέρχονται;¨ παρακινώντας τα παιδιά να προβληματιστούν. Δημιουργούν έτσι ένα Ιστόγραμμα με τις πρώτες γνώσεις και εμπειρίες των παιδιών γύρω από τα σκουπίδια και την Ανακύκλωση.
* Τα παιδιά ζωγραφίζουν σε Φύλλο Εργασίας τα 2 χωριά: Το Βρωμοχώρι και το Καθαροχώρι.
* Αποφασίζουμε να μαζεύουμε καθημερινά τα σκουπίδια από το δεκατιανό μας στο σχολείο, για 3 μέρες, ώστε να τα παρατηρήσουμε μετά ως προς την ποσότητα, τον όγκο και τις επιπτώσεις τους.
* Φορώντας γάντια και μάσκα ανοίγουμε τη σακούλα με τα σκουπίδια που μαζεύαμε για 3 μέρες. Παρατηρούμε ότι είναι πολλά, μυρίζουν άσχημα, μπορεί να μας μολύνουν και… δεν είναι όλα ίδια!
* Καταλήγουμε στο συμπέρασμα ότι μπορούμε να μειώσουμε τον όγκο των σκουπιδιών μας σαν κοινωνία, ακόμα και να ξανα-χρησιμοποιήσουμε κάποια αντί να τα πετάξουμε.
* Χωρίζουμε τα ¨χρήσιμα¨ σκουπίδια σε 4 κατηγορίες – κούτες όπου γράφουμε ταμπέλες ΠΛΑΣΤΙΚΟ, ΓΥΑΛΙ, ΜΕΤΑΛΛΟ, ΧΑΡΤΙ.
* Κατασκευάζουμε την Αφίσα της Ανακύκλωσης που θα μας βοηθά να θυμόμαστε τα αντικείμενα που ανακυκλώνονται.
* Παρακολουθούμε Video για τον μπλε κάδο της Ανακύκλωσης: <https://www.youtube.com/watch?v=jUXWKk3JLCU>
* Τα παιδιά σε ατομικό Φύλλο Εργασίας κόβουν και κολλούν εικόνες αντικειμένων στο σωστό κάδο, ανάλογα με το ανακυκλώσιμο υλικό τους.
* Μπαίνοντας στην τάξη τα παιδιά καλούνται να περπατήσουν πάνω σε μια διαδρομή που σχηματίζεται από χάρτινα βελάκια! Στη συνέχεια, τα παιδιά χωρίζονται σε 2 ομάδες. Η μια ομάδα δημιουργεί μια κυκλική διαδρομή με τα βελάκια και η δεύτερη ομάδα καλείται να την ¨περπατήσει¨ με διάφορους τρόπους (γρήγορα, αργά, κουτσό, μπουσουλώντας κ.ο.κ.). Οι ομάδες αντιστρέφουν τους ρόλους.
* Η Νηπιαγωγός συγκεντρώνει στην παρεούλα διάφορες συσκευασίες προϊόντων και προτρέπει τα νήπια να τις παρατηρήσουν για να εντοπίσουν το σήμα της Ανακύκλωσης.
* Παρατηρώντας ότι το σήμα αποτελείται από 3 βέλη που σχηματίζουν κύκλο, ανά 2 παιδιά σχηματίζουν στο χαλί το σήμα κάνοντας διαγωνισμό ποιος θα το σχηματίσει πρώτος!
* Παρακολουθούμε την αφήγηση της ιστορίας ¨΄Ηταν ένα μικρό χαρτάκι¨ σε video <https://www.youtube.com/watch?v=WCHNa1sqcVI> . Ακολουθεί συζήτηση για την επαναχρησιμοποίηση του χαρτιού και ανακαλύπτουμε πόσα πράγματα στην καθημερινή μας ζωή είναι φτιαγμένα από χαρτί!
* Η Νηπιαγωγός τοποθετεί στο κέντρο της παρεούλας ένα μεγάλο χαρτόκουτο, αλλά λέει στα παιδιά ότι ¨αυτό δεν είναι χαρτόκουτο, είναι… τι νομίζετε ότι είναι;¨ Αμέσως τα παιδιά με τη φαντασία τους το μετατρέπουν σε διάφορα αντικείμενα κάνοντας αναπαράσταση της σκέψης τους (αυτοκίνητο, τραπέζι, ντουλάπα, καβούκι χελώνας, κ.α.)
* Σε ατομικό φύλλο εργασίας τα παιδιά δίνουν μορφή σε ένα χαρτόκουτο ήδη σχεδιασμένο στο κέντρο του χαρτιού.
* Με αφορμή την Παγκόσμια Ημέρα Περιβάλλοντος, συζητάμε στην ολομέλεια για το περιβάλλον και για τις επιπτώσεις που έχει η ρίψη σκουπιδιών σε κάθε μέρος. Θα θέλαμε να επισκεφτούμε κάποιο πάρκο, σχολείο, παραλία ή δάσος γεμάτο σκουπίδια που άφησαν άλλοι άνθρωποι; Παρατηρούμε ότι το προαύλιο του σχολείου μας έχει κάποια σκουπίδια και αποφασίζουμε να βγούμε με γάντια να τα μαζέψουμε!
* Στη συνέχεια συντάσσουμε ένα ενημερωτικό σημείωμα και το μοιράζουμε στα παιδιά του συστεγαζόμενου δημοτικού σχολείου, στην προσπάθειά μας να διατηρήσουμε καθαρό το χώρο που όλοι περνάμε τη μέρα μας.
* Διαβάζουμε το παραμύθι ¨Η κυρ-Φύση και ο κακός ο Ρύπος¨ στο προαύλιο του σχολείου μας απολαμβάνοντας το καθαρό περιβάλλον!
* Λίγο πριν τις καλοκαιρινές μας διακοπές και ενθουσιασμένοι από τα παιχνίδια με το νερό και τις συζητήσεις μας για τη θάλασσα, διαβάζουμε το παραμύθι ¨Οι καλοί και οι κακοί πειρατές¨.
* Τα παιδιά με τη βοήθεια της νηπιαγωγού κατασκευάζουν κιάλια από ανακυκλώσιμα υλικά (ρολά από χαρτί υγείας και φελλούς) και αναπαριστούν το παραμύθι!